REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu,turizam i energetiku

10 Broj 06- 2/208-13

17. jul 2013. godine

B e o g r a d

ZAPISNIK

23. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 30. MAJA 2013. GODINE

 Sednica je počela u 9,05 časova.

Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Zoran Anđelković, Nebojša Berić, Vladimir Ilić, Dragomir J. Karić, Saša Maksimović i Petar Škundrić.

 Sednici su prisustvovali zamenici članova Odbora: Ivana Dinić (zamenik člana Odbora Zorana Anđelkovića), Mujo Muković (zamenik člana Odbora Zorana Pralice), Irena Vujović (zamenik člana Odbora Dragomira Karića), Ivana Dinić (zamenik člana Odbora Zorana Anđelkovića), Miodrag Nikolić (zamenik člana Odbora Saše Maksimovića), Milan Lapčević (zamenik člana Odbora Radojka Obradovića), Bojana Božanić (zamenik člana Odbora Nenada Popovića), Vladimir Marinković (zamenik člana Odbora Slavice Savić) i Dejan Rajčić (zamenik člana Odbora Velimira Stanojevića).

 Sednici nisu prisustvovali članovi Odbora: Ivan Jovanović, Branka Karavidić, Radojko Obradović, Dušan Petrović, Nenad Popović, Zoran Pralica, Boško Ristić, Slavica Savić, Velimir Stanojević i Kenan Hajdarević.

Sednici su, na poziv predsednika, prisustvovali iz Ministarstva energetike, razvoja i zaštite životne sredine: dr Zorana Mihajlović, ministar; Dejan Novaković, državni sekretar; Petar Stanojević, pomoćnik ministra; Marija Blečić, šef Kabineta ministra; Branko Filipović, rukovodilac Grupe za evropske integracije; Tanja Stojanović, šef Odseka za obnovljive izvore energije; Antonela Solujić, šef Odseka za eneregetsku efikasnost; Đorđe Vukotić, savetnik ministra; Zoran Ibrović, načelnik Odeljenja za harmonizaciju pravnih propisa; i Slađana Vukmirica, samostalni savetnik.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Informacije o radu Ministarstva energetike, razvoja i zaštite životne sredine za period od oktobra 2012. godine do marta 2013. godine (broj 02-1547/13 od 16. aprila 2013. godine).

 Odbor je razmotrio Informaciju o radu Ministarstva energetike, razvoja i zaštite životne sredine za period od oktobra 2012. godine do marta 2013. godine i podneo Izveštaj Narodnoj skupštini.

U uvodnim napomenama, Zorana Mihajlović, ministar energetike, razvoja i zaštite životne sredine, istakla je da izveštaj sadrži sve što se tiče energetike, pa i informacije o toplotnoj energiji. Osnovni zadatak Ministarstva je bio da do kraja 2012. godine izmeni Zakon o energetici u delu koji se odnosi na dobijanje energetskih dozvola i na osnovu toga pripremi podzakonski okvir za iskorišćenje obnovljivih izvora energije. Sva podzakonska akta su doneta, a Vlada treba da usvoji pripremljen nacionalni akcioni plan za iskorišćenje obnovljivih izvora energije. Ministarstvo je pripremilo plan prioriteta investiranja u sektoru energetike. Formirana je radna grupa koja radi na realizaciji projekta TE-TO Novi Sad, u koju su uključeni predstavnici Novog Sada, EPS-a i konzorcijuma koji je pobedio na tenderu. Obavljeni su razgovori u vezi izgradnje Kolubare B, sa „Edisonom“ i francuskim kompanijama kako bi se taj projekat ubrzao. Ministarstvo finansija i privrede je dalo garancije za sledeću fazu realizacije projekta u Kostolcu. Aktuelni projekti koji su izuzetno značajni i o kojima se vode razgovori su i HE „Bistrica“, kao i izgradnja „Đerdapa III“. Raspisan je javni poziv za izgradnju 317 malih hidroelektrana u Srbiji i stiglo je 1470 prijava, a za nedelju dana će biti napravljena rang lista potencijalnih investitora koji će izgraditi te male hidroelektrane. Istakla je da je Ministarstvo pripremilo, a Narodna skupština usvojila Zakon o efikasnom korišćenju energije. U toku je izrada podzakonskih akata za njegovo sprovođenje, a od 1. januara sledeće godine biće formiran fond energetske efikasnosti. Naglasila je da EPS mora da bude jedan uređen sistem i profitabilna kompanija. Počelo je formiranje privrednog društva Javno snabdevanje koje treba da dobije licencu od Agencije za energetiku.

 U sektoru nafte i gasa posebno je značajno donošenje Zakona o utvrđivanju javnog interesa i posebnim postupcima eksproprijacije i pribavljanja dokumentacije radi realizacije izgradnje sistema za transport prirodnog gasa „Južni tok“i svih drugih pravilnika neophodnih za njegovo sprovođenje. Pokrenuto je pitanje reformisanja „Srbijagasa“ i Vlada treba da donese konačnu odluku u vezi toga. Južni tok je nadnacionalni projekat koji će se raditi bez obzira na bilo kakvu vrstu reformisanja javnih preduzeća. Mišljenja je da „Srbijagas“ treba da se podeli na dva državna preduzeća koja moraju da budu profitabilna i da odgovore svim izazovima koje će imati u budućnosti. Doneta je uredba kojom su određene minimalne i maksimalne cene toplotne energije, jer su toplane namerno držale niske cene kako bi sačuvale socijalni mir i to su radile na račun privrede. Stanovništvo i privreda će po Zakonu o efikasnom korišćenju energije od 1. januara 2015. godine plaćati toplotnu energiju po utrošku. U toku je priprema tendera za sve toplane za nabavku kalorimetara za merenje potrošnje toplotne energije. Plan je i da toplane budu modernizovane i da, pored toplotne energije, proizvode i električnu energiju. Preduzeće „Elektromreža“ i „Transnafta“ su krenula u korporativizaciju i uskladila svoja osnivačka akta sa Zakonom o javnim preduzećima, a „Srbijagas“ radi na usklađivanju osnivačkog akta.

 U diskusiji narodni poslanici su postavili pitanja, izneli stavove, mišljenja i predloge i dali sugestije. Postavljena su sledeća pitanja:

* kolika su dugovanja građana i privrede EPS-u, „Srbijagasu“ i ostalim

velikim sistemima i kakva je strategija da se oni smanje i to pitanje prevaziđe u nekoj perspektivi;

* koliki je gubitak EPS-a i „Srbijagasa“ i koja su njihova dugovanja, odnosno na koji način će se rešiti ti dugovi;
* koji su rezultati korporativizacije EPS-a i kako će se ona odvijati u

 narednom periodu, odnosno koji se rezultati očekuju;

* dokle se stiglo u borbi protiv korupcije, posebno sprečavanju korupcije u

 okviru javnih nabavki;

* da li se planira novi limit ili kvota u oblasti solarne energije;
* kada će početi izgradnja Južnog toka;
* zašto je obećavano da će kamate na dugove EPS-u biti otpisane, a to je urađeno

samo za 2012. godinu i to pod uslovom da se uđe u reprogram;

* zašto EPS nije posle presude Ustavnog suda preračunao sva dugovanja po onoj

kamati kako je Ustavni sud presudio;

* po kom principu i kriterijumu su birane opštine za koje je raspisan javni

poziv za ulaganja investitora da bi gradili na određenim lokacijama mini hidroelektrane, odnosno da li su se lokalne samouprave same javljale ili je Ministarstvo odabralo po nekom određenom kriterijumu lokacije;

* zbog čega opština Čajetina nema nijednu lokaciju u javnom pozivu za ulaganje

investitora u izgradnju mini hidroelektrane;

* u kom pogledu može Ministarstvo da pomogne lokalnim samoupravama za

 realizaciju projekata za izgradnju postrojenja za prečišćavanje otpadnih voda i koji su kriterijumi za dodelu zajma;

* da li postoje neki podsticaji za unapređenje energetske efikasnosti u

 vrtićima i školama;

* da li može da se dobije informacija o strukturi dugova za toplane, EPS i

 „Srbijagas“.

U raspravi postavljeno je pitanje gubitaka u distribuciji energije i

 šta se preduzima da se ti gubici smanje, jer nam neefikasna naplata potraživanja i gubici u distribuciji ugrožavaju ceo energetski sistem, a veliki udar su i za budžet. Dugovanja privrede i stanovništva prema EPS-u iznose oko milijardu evra i ne sme se dozvoliti da se pretvaraju u javni dug Srbije. Svako mora da plati ono što je potrošio da bi se stabilizovao EPS, a i država. Kada nekima pomažemo stvaramo uslove za neravnopravnost građana. Javnosti treba stalno saopštavati strukturu duga, odnosno koliko duguju domaćinstva, koliko privatna, javna i komunalna preduzeća, preduzeća u restrukturianju i druga, jer svi to plaćaju kao dodatni porez na ličnu imovinu. Glavni dužnici su preduzeća, a ne stanovništvo. Komunalna preduzeća treba da se daju u zakup, koncesiju ili ozbiljnije restrukturiraju. Gubici u elektromreži bi bili manji ako bi se nekome izdala licenca da kupi struju za nekoliko sela ili fabrika pa da on onda juri naplatu i vodi računa o gubicima u elektromreži. Zaposleni u javnim preduzećama u svakom restruktuiranju vide opasnost za sebe i svoju poziciju koju imaju. Iznet je predlog da se dug stanovništva i privrede pretvori u dugovanje u kilovatima i da se svakog meseca plaća određen broj kilovata, na osnovu ugovora sa EPS-om, po ceni koja bude u momentu plaćanja, na period u kojem je realno da dužnik ispuni svoje obaveze. EPS ima preveliki broj zaposlenih u birokratskom aparatu i teško će moći za njih da se obezbedi posao. Treba napraviti ozbiljniji rez i čvršći nastup prema EPS, ali je primarno pitanje naplate. Udruženje za zaštitu potrošača iz Niša je uputilo predstavku u vezi pitanja naplate potraživanja EPS-a, jer je taj deo Srbije najviše pogođen dugovanjima i tom problemu se mora ozbiljnije posvetiti. Istaknuto je da posebno treba voditi računa o onim potraživanjima koja se prevaraju u javni dug, jer taj javni dug plaćaju svi građani. Lokalne samouprave treba da ponesu teret u vezi centralnog i daljinskog grejanja, jer 30% građana Srbije se greje po tom sistemu, a kroz robne rezeve i ostalo oni koji se greju na drva i ugalj finansiraju ili sufinansiraju one koji imaju bolji životni standard. EPS je najbolji i najorganizovaniji sistem koji u državi postoji sa stanovišta funkcije koju obavlja. Izneto je da je opština Čajetina uradila projekat za izgradnju postrojenja za prečišćavanje otpadnih voda i konkurisala za sredstva donatora iz Norveške, ali da Ministarstvo nije dalo saglasnost na projekat. Istaknuto je da bi još jednom Ministarstvo trebalo da pogleda taj projekat i eventualno revidira saglasnost ili da kaže šta nije u redu u projektu da bi se to ispravilo.

 Povodom diskusije, Zorana Mihajlović, ministar energetike, razvoja i zaštite životne sredine, istakla je, pored ostalog, da tehnički gubici u mreži kada se govori o visokom naponu iznose oko 2,5% i oni su u skladu sa gubicima u evropskim državama. Ozbiljan problem su distributivni gubici koji se kreću od 12% do 40-50%, zavisno od regiona i distribucije. Ti gubici su veličine godišnje proizvodnje „Đerdapa“. Nije to samo pitanje brojila, loše mreže, nemanja novca, zastarele tehnologije i sličnog. Na rešavanju tog pitanja Ministarstvo radi zajedno sa EPS-om. Ima i krađe struje i drugih stvari koje se na drugi način prevazilaze. To je jedan deo koji utiče na stanje EPS-a i „Srbijagasa“. Generalni direktor EPS-a je izašao pre nekoliko meseci u javnost i rekao da EPS-u fali pola milijarde evra. Zajedno sa Ministarstvom finansija i privrede urađen je reprogram kredita koje EPS ima u iznosu oko 300 miliona evra i obaveze od oko 110 miliona evra školstva, vojske, policije, zdravstva i drugih dogovoreno je da se stave u Zakon o javnom dugu. Efekat reprograma dugova stanovništva i privrede prema EPS-u za dva meseca je oko sedam milijardi dinara. Najveći deo duga privrede odnosi se na preduzeća u restrukturiranju. Planira se da se reprogram produži. Zahvaljujući preduzetim merama EPS ima trenutno pozitivan bilans od oko pet milijardi dinara. Dogovoreno je sa Ministarstvom finansija i privrede da preduzeća u restrukturiranju koja su sposobna i mogu da posluju plate svoje obaveze za struju i gas, a problem drugih da se reši do kraja godine. Sistem naplate ogromnih potraživanja od stanovništva oko 500 miliona evra i od privrede, takođe oko 500 miliona evra, je jasan i građanima i privredi i država će se držati tog sistema. U vezi predstavke koje je uputilo Udruženje potrošača iz Niša, Ministarstvo će dati preporuku EPS-u da broj rata bude veći. Ministarstvo će predložiti Vladi da donese odluku kojom će se ispoštovati presuda Ustavnog suda u vezi kamata na dugove pre 2012. godine.

 Postoje ogromni dugovi između toplana i „Srbijagasa“, kao što postoje ogromna dugovanja između republičkih rezervi i toplana. Dogovoreno je da se kamate u odnosima između Republičke direkcije za robne rezerve i toplana otpišu i da se dugovi reprogramiraju. Preporučeno je toplanama da otpišu kamate građanima i privredi i reprogramiraju njihove dugove, kao što su uradili EPS i „Srbijagas“. Problem je što se odluke donose na lokalnom nivou i nemogućnost republičkog nivoa da utiče da se neke mere u potpunosti sprovedu na lokalnom novou. Toplane su najkritičniji deo energetskog bilansa, pa bi ih možda trebalo više vezati za republički nivo. Pitanje cena toplotne energije mora se postupno rešavati. Komunalna preduzeća mora da se modernizuju, pa možda da proizvode i električnu energiju, a i da povećaju efikasnost tako što neće koristiti skup mazut, već neki drugi energent. Ministarstvo će dostaviti Odboru pregled dugova, odnosno strukturu duga za toplane, EPS, „Srbijagas“ i druge.

Urađene su polazne osnove korporativizacije EPS-a. EPS mora da bude

 efikasniji sistem. Formirano je privredno društvo za javno snabdevanje. Radi se na problemu fiskalne konsolidacije EPS-a i razgovara sa privrednim društvima za distribuciju, gde ima mnogo problema. Pokrenut je postupak vraćanja „Kolubare Metal“ u „Kolubaru“. EPS ima veliki broj zaposlenih. Plan je da se zaposleni ne otpuštaju, već da zaposle kroz nove investicije i u privrednim društvima za distribuciju. EPS će ove godine ostvariti rekordnu proizvodnju, pre svega, zahvaljujući dobroj hidrologiji i što nije bilo dovoljno remonta. Određeni planirani remonti su morali da se odlože, jer nije bilo sredstava. Ove godine prioritet je korporativizacija i fiskalna konsolidacija, a od jeseni krenuće se u ozbiljne razgovore oko investiranja.

 Ministarsvo je formiralo tim za korupciju i 30. aprila 2013. godine predalo sve obrađene materijale iz oblasti koje pokriva Ministarsvo tužilaštvu. Iz oblasti energetike aktivirana je krivična prijava iz 2004. godine vezana za gašenje elektrana, uvoz struje, tadašnji menadžment EPS-a, EFT i drugo. Predata je određena dokumentacija za „Resavicu“ i „Đerdap“, kao i određene sumnje vezane za „Srbijagas“. Kako tim radi i donosi dokumentaciju Ministarstvo predaje to tužilaštvu. Dobijena je potvrda da je tužilaštvo sve primilo i da radi na tim predmetima. Ministarstvo će svakih 15 dana tražiti i određene informacije o tome.

 Veliko je interesovanje za solarne panele. Srbija do 2020. godine treba da izdvoji oko 550 miliona evra za povlašćene proizvođače električne energije. To je veliki iznos i kvote za obnovljive izvore energeije u toku ove godine se neće menjati, odnosno povećavati. Južni tok će početi u Srbiji da se gradi krajem godine. Ministarstvo je usvojilo sva podzakonska akta neophodna da izgradnja počne.

 Ministarsvo je uputilo poziv lokalnim samoupravama da dostave moguće potencijalne lokacije za izgradnju malih hidroelektrana. Opštine su se same prijavljivale, a u javnom pozivu za izgradnju stavljene su samo one koje imaju potpuno uređenu lokaciju, odnosno poziv je urađen samo za potpuno sigurne lokacije. Od 1. januara sledeće godine treba da počne da funkcioniše Fond energetske efikasnosti. Teško da će taj fond moći da se puni iz budžeta, pa se razgovara sa međunarodnim kreditnim institucijama koje bi praktično punile taj fond. Prioritet tog fonda će biti stanovništvo.

 U diskusiji su učestvovali Aleksandra Tomić, Vladimir Ilić, Vladimir Marinković, Dragoljub Karić, Milan Lapčević, Bojana Božanić, Petar Škundrić, Zoran Anđelković, Miodrag Nikolić, Zorana Mihajlović i Petar Stanojević.

 Odbor je većinom glasova prihvatio Informaciju o radu Ministarstva energetike, razvoja i zaštite životne sredine za period od oktobra 2012. godine do marta 2013. godine.

 Sednica je zaključena u 10,10 časova.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić | PREDSEDNIKdr Aleksandra Tomić |